Wirtschaftswoche: 31,5% στις ευρωεκλογές ο ΣΥΡΙΖΑ | Novasports
Wirtschaftswoche: 31,5% στις ευρωεκλογές ο ΣΥΡΙΖΑ
Δημοσίευση: 08/02/2014 - 14:40
Ποσοστό κοντά στο 31,5% και ανάδειξή του σε πρώτη δύναμη στην Ελλάδα προβλέπει για τον ΣΥΡΙΖΑ στις ευρωεκλογές η γερμανική εβδομαδιαία οικονομική επιθεώρηση Wirtschaftswoche, σε αφιέρωμά της στους "επικριτές της Ευρώπης", εν όψει των εκλογών του Μαΐου.
Ειδικά για τον Αλέξη Τσίπρα, σε λεζάντα κάτω από την φωτογραφία του και το ποσοστό που προβλέπεται να λάβει (31,5%) αναφέρεται: "Ελπίζει σε μια επανάληψη του 2009: το κακό αποτέλεσμα της συντηρητικής Νέας Δημοκρατίας στις ευρωεκλογές υποχρέωσε τότε σε νέες εκλογές που οδήγησαν σε αλλαγή κυβέρνησης. Ο Πρωθυπουργός Αντώνης Σαμαράς θέλει να αποφύγει εκλογές με κάθε κόστος".
Στο βασικό άρθρο εξηγείται ότι στο παρελθόν οι απώλειες σε ευρωεκλογές κλόνισαν κυβερνήσεις. "Στην Ελλάδα αναγκάστηκε η συντηρητική ΝΔ, έπειτα από ένα άθλιο αποτέλεσμα το 2009, σε νέες εκλογές, τις οποίες έχασε. Ο Πρωθυπουργός Αντώνης Σαμαράς προσπαθεί να αποφύγει ένα τέτοιο σενάριο και δεν χάνει ευκαιρία να διαβεβαιώσει ότι δεν θα προκηρύξει το 2014 νέες εκλογές. Ειδικά όμως εάν ο κυβερνητικός εταίρος, το ΠΑΣΟΚ, βυθιστεί στο υπόγειο, όπως προβλέπεται, τέτοιες δηλώσεις έχουν μικρή αξία", αναφέρει το δημοσίευμα.
Στο αφιέρωμα περιλαμβάνονται ακόμη αναφορές στο Βρετανό ηγέτη του Κόμματος της Ανεξαρτησίας, Νάιτζελ Φάρατζ (πρόβλεψη για 26%), στην επικεφαλής του γαλλικού Εθνικού Μετώπου Μαρίν Λεπέν (πρόβλεψη για 24% και ίσως ανάδειξή του κόμματος στην ισχυρότερη πολιτική δύναμη στη χώρα), στον Μπερντ Λούκε από την "Εναλλακτική για τη Γερμανία" (πρόβλεψη για 4-7%), στον Γκερτ Βίλντερς από το ολλανδικό Κόμμα για την Ελευθερία (πρόβλεψη για 17%, πιθανότατα η ισχυρότερη δύναμη στη χώρα), στον Μπέπε Γκρίλο, ηγέτη των "Πέντε Αστέρων" στην Ιταλία (πρόβλεψη για ποσοστό άνω του 20%) και στον Τίμο Σόινι, με τους "Αληθινούς Φινλανδούς" (πρόβλεψη για 17,5%).
Στο ίδιο αφιέρωμα δημοσιεύεται πίνακας με τα προγνωστικά σχετικά με τον αριθμό των εδρών που πιθανόν θα καταλάβουν αυτές οι δυνάμεις στο νέο Ευρωπαϊκό Κοινοβούλιο. Συνολικά είναι 128 από τις 751 έδρες. Αναλυτικά: